Sjimpansee weer by reservaat ná aanvalDie sjimpansee van Chimp Eden in Nelspruit wat tydens ŉ aanval op ŉ student geskiet is, is terug by die reservaat nadat hy in Johannesburg behandel is. Die Amerikaanse nagraadse student, Andrew Oberle (26), is op 28 Junie ernstig beseer en is vir ŉ geruime tyd in die Nelspruit MediClinic se intensiewe sorgeenheid behandel. Die sjimpansees, Nikki en Amadeus, het hom deur hul kamp se heining gegryp en getrek. Hy is na bewering sowat ŉ kilometer die kamp in getrek en aangeval. Hy is intussen na ŉ hospitaal in Johannesburg oorgeplaas waar hy steeds behandeling ontvang. Hy het ŉ oor, verskeie vingers en tone asook ŉ testikel verloor. Nikkie, ŉ 16-jarige mannetjie, is tydens die aanval geskiet in ŉ poging om die aanval op te breek. Hy is sedert die voorval by die Johannesburgse dieretuin behandel en moes verskeie operasies vir ŉ maagwond ondergaan. Nikkie en Amadeus gaan vir ŉ tyd lank in kwarantyn geplaas word en geleidelik aan die res van die groep voorgestel word.